Tau Parchen wahnte mal en riken Knast,
En Dokter was't von Profeschon,
Un einen rechten Gizhals was't,
Un't was en schawwigen Patron.
Hei ded dorbi up Pänner leihnen,
Un hadd hei'n fat't, so ströpt hei einen
Mit kollen Blaud ut't Fell herut,
Hei was so'n rechten witten Jud,
Un Sanetätsrat würd hei tituliert;
Ick glöw, nu is hei längst krepiert.
De Kirl hadd gor kein Dugend un kein Ihr,
Mit ganze lege Ding' bemengt hei sick.
Un hadd hei eine Sak in't Strick,
De 'n beten unnerkütig wir,
Dat hei mit de Gerichten kamm tausamen,
Denn müßt oll Prükenmaker Zülow kamen,
De müßt för em de Sak utfreten,
Un dorför gaww hei em en beten,
Dat was nu nich taum Lewen un taum Starwen,
Un ümmer müßt hei up de Beinen sin;
De Schand', de kamm up Zülow'n sinen Karwen,
Up den San'tätsrat sinen de Gewinn.